钦定古今图书集成/历象汇编/岁功典/第051卷 > 《遵生八笺》 > 端午事宜
## 钦定古今图书集成/历象汇编/岁功典/第051卷 > 《遵生八笺》 > 端午事宜

《荆楚记》曰：五日以艾缚一人形，悬于门户上，以辟邪
炁，以五彩丝系于臂上，辟兵厌鬼，且能令人不染瘟
疾，口内常称“游光厉鬼”四字，知其名则鬼远辟。
《纂要》曰：五月五日采艾，治百病。

《琐碎录》曰：“五日朱砂，写‘荼’字倒贴辟蛇蝎，写‘白’字倒
贴柱上，辟蚊虫，写‘仪方’二字倒贴亦妙。”

又曰：午时将灯草浸油内，望太阳，咒曰：“天上金鸡，吃
蚊子脑髓液。”念七遍，吸太阳炁吹于灯草上，夜点灯
草，照蚊俱去。

又曰：“五日取鳖爪，著衣领中，令人不忘。”

又曰：“患嗓臭者五日，于日未出时，汲井花水一盏，作
三嗽，吐门阃里，如此三十日，口臭永除矣。”

又曰：“五日清晨，取白矾一块，自早晒至晚，收之。百虫
咬伤，以些少涂之即止。又能消毒，取独蒜，不分瓣蒜
也。捣烂涂面皮手脚，一年不生恶疮，及冬月不作冻
疮，神验。不可多擦。”

吕公曰：“五日午时，韭菜地上，面东不语，取蚯蚓泥藏
之，遇鱼骨鲠喉，用此少许擦咽喉外皮，即消。”〈泥即蚯蚓粪也〉
《广惠方》曰：“五日取晚蚕蛾装一节，竹筒内，开眼处封
贮，待其干死，遇竹木刺伤者，以些少涂之即出。更有
别用，如此方可收得。”

《杂记》曰：“以青蒿草捣汁，和石灰作饼子，阴干收起。遇
刀斧伤者，涂之立愈。愈后无痕。又一方，采百草头捣
汁，和石灰作块子，凿大桑树上一孔，纳灰饼在内，待
百日后取出，曝干，为末，傅金疮神效。”

五月五日宜合紫金锭、保生锭子治小儿疾。方在《医
书录》。内府此日用雄黄研末，少加朱砂，收真蟾酥作
杵，阴干。凡遇恶毒初起，以唾磨擦，微痛立消。

《养生杂忌》曰：“病目者，以红绢盛榴花拭目弃之，谓代
其病。凡红物俱可。”

《又》云：“五日取莴苣菜原窠或叶，置厨柜内，不生蛀虫，
置毛褐衣内亦妙。”

《千金方》曰：“五日取葵子微妙，为末。患淋者，食前温酒
服一钱，立愈。”

又云：“五日日未出时，取东向桃枝，刻作小人形，著衣
领中，令人不忘。”

《又》云：“取鲤鱼枕骨烧灰，治久痢如神。”

高子曰：“五月五日午时，修合药饵者，以天罡此时正
塞鬼户。《斗柄诀》以月月尝加戌，五月每日戌时天罡
指午，亥时指未，自未轮转，五日午时正指艮宫，为鬼
户也。故用此时合药甚效，又为天中之节。”

《养生论》曰：“五月五日，宜合截疟鬼哭丹，用上好白砒
五钱，研细入铁铫内，以寒水石一两为末围定，然后
以磁碗盖定，用湿纸作条，封碗合缝，炭火炙铫烟出
熏纸条，黄色即上。取放纸上，置泥地，出火炁一时，取
研为细末，入冰片一分，麝香一分，共研，蒸饼为丸，桐子大，朱砂为衣。每服一丸，临蒸日，神前香炉上熏过”，
朝北，井花水吞下。忌食鱼面生冷十日，永不再发。合
时不令妇女孝服人见。妇人有病，令丈夫捻入口中
吞下立效，又不泄泻，真妙剂也。

《简易方》曰：“用独蒲、蒜同真飞丹捣和为丸，圆眼大，治
疟。临发用一丸，井花水面东吞服，即愈。”

《救民方》曰：“中风牙紧，不能下药，用冰片、天南星五日
午时合起。遇病以指蘸药擦大牙，左右二十三擦，口
自能开，方下别药治之。”

《长生要录》曰：“五日取葛根为末，疗金疮，断血，除疟。取
猪牙烧灰，治小儿惊痫，并涂蛇伤。”

又云：取蝙蝠倒挂晒干，和官桂、薰陆香烧之，辟蚊。
《万氏家抄》曰：“五日午时，采鸡肠草，晒干为末。齿痛热
肿者，擦之立愈。”

又曰：“五日取虾蟆晒干，收起纸包，红绢袋盛，疟发早，
男左女右，臂上挂帮，勿令知之，立愈。”

五月五日，取冢上泥并砖石一块，回家以小瓶盛，埋
门外阶下，合家不患时证。

《抱朴子》曰：“五日朱书赤灵符，著心前，辟兵祛瘟，去百
病，此即治百病符也。”

《博济方》云：“五日午时，或腊月三十日，取猪心血同黄
丹、乳香相和为丸鸡豆大，以红绢盛，挂门上。如有产
妇子死腹中者，令酒磨一丸，即下。”

《卫生方》云：“五日取百草头晒干，为细末，用纸包收起。
临用取一撮白纸封好，用红布绢拴定，令患疟人以
眼案臂面北，男左女右，系臂上，勿令病人知为何物，
极有应验。”

又曰：“五日采蜀葵，花赤白二色，收起阴干。赤者治妇
人赤带，白者治白带。”

又曰：“取鸡肠草，阴干烧灰，治积年恶疮极效。采无花
果，阴干，治咽喉诸疾。”

《云笈七签》曰：“五日午时，取天落水，磨朱写一龙字，明
年又雨，取水磨墨，写一龙字如钱大”，二字合作一小
丸。妇人难产，乳香汤吞之，生出男左女右，手中握字，
丸即下。如次年无雨，前字无用矣。每年须写百字以
济人。

《千金月令》曰：“五日取瓦上青苔，或百草霜，入盐漱口
效。或水煮羊蹄根，或醋煮川椒，俱能治齿百疾。”
《本草图经》曰：“五月五日饮菖蒲雄黄酒，辟除百疾而
禁百虫。”

《救民易方》曰：“五月五日，六月六日，九月九日，采稀莶
草，即白花菜是也。去根、花并子，净，用茎、叶入甑，九蒸
九曝，层层洒酒与蜜水，蒸完极香，为末，蜜丸皂角子
大。每服五七丸，米汤下。服至百日，去周身瘫痪风疾，
口眼歪斜，涎痰壅塞，久卧不起，又能明目，白发变黑，
筋力强健，效不可言也。”

《灵宝经》曰：“是月五日，可修续命斋。”